รัฐบาลไทย-ข่าวทำเนียบรัฐบาล-ปลัดกระทรวงมหาดไทย ติวเข้มเจ้าหน้าที่ศูนย์ดำรงธรรมทั่วประเทศ ย้ำบทบาทการทำงานปี 2560..
วันพุธที่ 22 มีนาคม 2560
ปลัดกระทรวงมหาดไทย ติวเข้มเจ้าหน้าที่ศูนย์ดํารงธรรมทั่วประเทศ ย้ําบทบาทการทํางานปี 2560..
ปลัดกระทรวงมหาดไทย ติวเข้มเจ้าหน้าที่ศูนย์ดํารงธรรมทั่วประเทศ ย้ําบทบาทการทํางานปี 2560 ต้องเป็นหน่วยเติมเต็มการบริการประชาชนของทุกส่วนราชการ และแก้ไขปัญหาอย่างบูรณาการ ยึดประชาชนเป็นศูนย์กลางการทํางาน
วันนี้ (22 มี.ค. 60) เวลา 09.00 น. ณ โรงแรมตรัง กรุงเทพมหานคร นายกฤษฎา บุญราช ปลัดกระทรวงมหาดไทย เป็นประธานเปิดโครงการสัมมนาเชิงปฏิบัติการ (Workshop) เพิ่มทักษะให้เจ้าหน้าที่ปฏิบัติงานศูนย์ดํารงธรรมให้มีประสิทธิภาพ เข้มแข็ง ยั่งยืนประจําปี 2560 ซึ่งจัดขึ้นเพื่อเพิ่มทักษะบุคลากรของศูนย์ดํารงธรรมให้รองรับภารกิจการบริการและการแก้ไขปัญหาความเดือดร้อนของประชาชนในพื้นที่ได้อย่างมีประสิทธิภาพมากยิ่งขึ้น โดยมีผู้เข้าร่วมสัมมนา ประกอบด้วย ผู้อํานวยการกลุ่มงานศูนย์ดํารงธรรมจังหวัดทุกจังหวัดทั่วประเทศ เครือข่ายงานศูนย์ดํารงธรรมจังหวัด เจ้าหน้าที่ในส่วนกลาง กรุงเทพมหานคร สํานักงานเขต 50 เขต รวมทั้งสิ้น 235 คน
โอกาสนี้ นายกฤษฎา บุญราช ปลัดกระทรวงมหาดไทย ได้มอบแนวทางการดําเนินงานของศูนย์ดํารงธรรม ในปี 2560 ให้แก่ผู้เข้าร่วมสัมมนาฯ โดยกล่าวว่า ตลอดระยะเวลากว่า 2 ปีที่ผ่านมาศูนย์ดํารงธรรมได้ปฏิบัติภารกิจ ทั้ง 7 มิติได้อย่างมีประสิทธิภาพเป็นไปตามเจตนารมณ์ของรัฐบาลที่ได้จัดตั้งศูนย์ดํารงธรรมขึ้นมาเพื่อเพิ่มประสิทธิภาพการบริหารงานระดับจังหวัดให้สามารถบริการประชาชนได้อย่างเสมอภาค มีคุณภาพ รวดเร็ว ลดขั้นตอนการปฏิบัติงาน ถือว่าเห็นผลงานเป็นที่น่าพอใจ และมีประชาชนเข้ามารับบริการและร้องเรียนร้องทุกข์กับศูนย์ดํารงธรรมเป็นจํานวนมาก อีกทั้งยังได้ทําหน้าที่ในการขับเคลื่อนภารกิจที่เป็นนโยบายเร่งด่วนของรัฐบาล อาทิ การแก้ไขปัญหาหนี้นอกระบบ ปัญหายาเสพติด เรื่องที่ดินทํากินและการประกอบอาชีพ ตลอดจนการแก้ไขปัญหาความเดือดร้อนในพื้นที่ โดยชุดปฏิบัติการพิเศษซึ่งถือว่ามีการทํางานในเชิงรุกมากกว่าในอดีตที่ผ่านมา
สําหรับการทํางานในปี 2560 และในอนาคตต่อไป กระทรวงมหาดไทยในฐานะที่กํากับดูแลและอํานวยการ ให้การบริหารงานของศูนย์ดํารงธรรมและการบริหารงานของจังหวัดเป็นไปด้วยความเรียบร้อยมีประสิทธิภาพ ได้กําหนดนโยบายและแนวทางปฏิบัติงานที่ชัดเจน มีเอกภาพ มีการพัฒนาปรับปรุงประสิทธิภาพการทํางานทุกๆด้าน และเน้นการพัฒนาบุคลากรของศูนย์ ดํารงธรรมให้มีความพร้อมในการทํางานทุกมิติ การสัมมนาในครั้งนี้จะเป็นการเสริมสร้างสมรรถนะให้แก่ผู้ปฏิบัติงาน ทั้งระเบียบกฎหมาย เทคนิคการทํางาน การแก้ไขปัญหาความเดือดร้อนให้กับประชาชน และเตรียมการให้ผู้ที่เกี่ยวข้องได้บูรณาการการทํางานร่วมกันทุกหน่วยงาน อาทิ ศูนย์ปฏิบัติการนายกรัฐมนตรี ศูนย์บริการประชาชน สํานักงานคณะกรรมการคุ้มครองผู้บริโภค กระทรวงยุติธรรม กระทรวงการคลัง กระทรวงเกษตรและสหกรณ์ โดยมีการกําหนดหลักสูตรที่สําคัญ อาทิ การแก้ไขปัญหาหนี้นอกระบบ การทวงหนี้ผิดกฎหมาย หรือการแก้ไขปัญหาหนี้สินเกษตรกร เทคนิควิธีการเจรจาประนีประนอม โดยมีผู้เชี่ยวชาญแต่ละหน่วยงานมาบรรยายให้ความรู้ เพื่อให้เจ้าหน้าที่ผู้ปฏิบัติงานสามารถนําความรู้ไปใช้ในการแก้ไขปัญหาให้กับพี่น้องประชาชนได้อย่างมีประสิทธิภาพ โดยเฉพาะปัญหาที่มีความยุ่งยากซับซ้อน
ในขณะเดียวกัน รัฐบาลโดยนายกรัฐมนตรีได้มีข้อสั่งการในการประชุมคณะรัฐมนตรีเมื่อวันที่ 21 กุมภาพันธ์ 2560 ให้ทุกหน่วยงานตรวจสอบเรื่องราวร้องเรียนที่ค้างการพิจารณามานานหรือไม่สามารถแก้ไขปัญหาได้ โดยให้เร่งดําเนินการให้แล้วเสร็จภายในรัฐบาลชุดนี้ การทํางานในปี 2560 จึงมีความท้าทายและเป็นโจทย์สําคัญที่ทุกฝ่ายจะต้องร่วมแรงร่วมใจพัฒนาการทํางานและทําหน้าที่เป็นตัวแทนของรัฐบาล โดยมีเป้าหมายสําคัญ คือ การบําบัดทุกข์ บํารุงสุขให้กับพี่น้องประชาชนทําให้คนไทยทุกคนมีความเป็นอยู่ที่ดีขึ้น
สุดท้าย ปลัดกระทรวงมหาดไทย ได้เน้นย้ําว่า ศูนย์ดํารงธรรมจะต้องเป็นหน่วยเติมเต็มการบริการประชาชนของทุกส่วนราชการและแก้ไขปัญหาในพื้นที่ที่ยังดําเนินการไม่สมบูรณ์ รวมทั้งสามารถส่งต่อการบริการซึ่งเป็นอํานาจหน้าที่ของส่วนราชการอื่นหรือเป็นอํานาจของผู้บริหารส่วนกลางได้อย่างรวดเร็ว และต้องเป็นหน่วยประชาสัมพันธ์ สร้างการรับรู้และความเข้าใจให้แก่ประชาชนในเรื่องขั้นตอนการติดต่อราชการของส่วนราชการในพื้นที่ ซึ่งปัจจุบันเรื่องที่ประชาชนมีความทุกข์ร้อนและเข้ามาใช้บริการส่วนใหญ่จะเป็นเรื่องที่มีความหลากหลาย ดังนั้น บุคลากรของศูนย์ดํารงธรรมจึงต้องเป็นผู้มีความรอบรู้งานและโครงสร้างของส่วนราชการ รอบรู้กฎหมายที่เกี่ยวข้องกับประชาชนในทุกด้าน เป็นนักประสานงานกับทุกส่วนราชการสามารถประสานงานบูรณาการร่วมในการแก้ไขปัญหาให้แก่ประชาชนได้อย่างมีประสิทธิภาพ รวมทั้งต้องรู้พื้นที่ สามารถประเมินสถานการณ์ได้ดี และจัดระบบข้อมูลข่าวสาร เพื่อการแก้ปัญหาได้อย่างรวดเร็วตอบสนองต่อความต้องการของประชาชนสร้างความสงบสุขให้แก่สังคมอย่างยั่งยืน